brunnakke
Store norske leksikon,Biologi,Dyreriket,Ryggstrengdyr,Virveldyr,Fugler,Andefugler,Andefamilien,Anatinae,Mareca
Brunnakke er en fugleart i andefamilien. Den tilhører gruppen gressender. Dette er ender som under næringssøk beiter svømmende eller ved at de dykker halvveis under vann for å få tak på vannplanter.
Brunnakker søker ofte næring på land hvor de beiter på gras, røtter eller frø. De opptrer gjerne i større flokker og ofte sammen med stokkand. I Norge er brunnakke er en av de mest tallrike gressendene. Beskrivelse Med en kroppslengde på 42 til 50 centimeter er brunnakke ei forholdsvis lita and, og betydelig mindre enn ei stokkand. Fjærdrakten til hannen er svært karakteristisk. Hode er rødbrunt med ei bred guloransje stripe (pannebliss) i panna og bakover issen. Brystet er svakt rosa, mens rygg og kroppssider er lys grå. Vingespeilet er grønt. Lettkjennelig er også den hvite og svarte undergumpen. Nebbet er forholdsvis lite og lyst med svart spiss. I flukt gjenkjennes brunnakke hannen på et stort hvitt felt på vingen og en stor hvit flekk på buken. Hunnen har en mørk rødbrun fjærdrakt med sjatteringer og er mørkere enn hunner av andre gressender. I flukt kjennes også hunnen på en stor hvit flekk på buken. Lyd Hannen har en meget karakteristisk hvinende plystrelyd gjengitt som «hui å» eller «viå». Fra hunnen kan et skurrende «oarr, oarr, oarr» høres. Utbredelse Brunnakke har en nordlig utbredelse. Den hekker på Island, i Storbritannia, over store deler av Skandinavia, og i et bredt belte østover til Stillehavet. I Norge hekker brunnakken over hele landet. Den er mest tallrik i lavlandet ved innsjøer og i myrområder med dammer og tjern, men er også vanlig ved vann som er omgitt av dyrket mark. Den påtreffes også i lyngheiområder, i øvre deler av barskogbeltet og i høyereliggende bjørkeskog. BirdLife Norge (Norsk ornitologisk forening) vurderte i 2015 hekkebestanden i Norge til fra 5000 til 15 000 par. Forplantning Reiret er en enkel grop i bakken foret med gras, løv, mose og dun. Det ligger gjerne godt skjult under en einer eller lignende, og er som regel ikke langt fra vann. Brunnakke legger sju til ni egg, som ruges av hunnen i 22 til 25 dager. Allerede én til to dager etter at eggene er klekt tar hunnen ungene med til vann. Hunnen passer godt på ungene fram til de er flygedyktige etter omkring seks uker. Trekk De fleste brunnakkene trekker sørover i løpet av september eller oktober. Overvintringsområdene er langs de grunne kystområdene i Danmark, Tyskland og Nederland. Der søker de næring i tidevannssonen, men også på strandenger og på vintergrønne enger og beitemarker. Mildere klima i vinterhalvåret og mindre snø synes å bidra til at stadig flere brunnakker overvintrer i Norge. Dette gjelder i hovedsak på Sørvest-landet, men også på Østlandet og i Trøndelag. Les mer i Store norske leksikon fugler i Norge gressender ender Eksterne lenker Bird ID: Faktaside om brunnakke